N á v r h

na skrátené legislatívne konanie o návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002  

	Zákon č. 114/1998 Z. z. o sociálnom zabezpečení vojakov v znení zákona č. 257/2001 Z. z., ktorý nadobudol účinnosť 1. augusta 2001 v § 59 ustanovuje, že výsluhové príspevky a výsluhové dôchodky sa zvyšujú s prihliadnutím na rast životných nákladov a s prihliadnutím na rast priemerného služobného príjmu profesionálneho vojaka. Zároveň toto ustanovenie zakotvuje, že sa výsluhové príspevky a výsluhové dôchodky zvyšujú najskôr odo dňa zvýšenia dôchodkov vyplácaných Sociálnou poisťovňou a toto zvýšenie ustanoví osobitný zákon.

	Dôchodky vyplácané Sociálnou poisťovňou sa navrhuje zvýšiť návrhom zákona o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia, ktorého účinnosť sa predpokladá 1. júla 2002. Vzhľadom na vyššie uvedené ustanovenie § 59 zákona č. 114/1998 Z. z. je vypracovaný návrh zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002. Jeho vypracovanie a predloženie vzhľadom na znenie § 59 zákona č. 114/1998 Z. z. nadväzuje na legislatívne konanie o návrhu zákona o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia.

	Zvýšenie výsluhových príspevkov a výsluhových dôchodkov sa navrhuje od 1. júla 2002. Poskytovanie výsluhových príspevkov a výsluhových dôchodkov patrí medzi základné práva a slobody garantované Ústavou Slovenskej republiky. Podľa čl. 39 ods. 1 Ústavy Slovenskej republiky majú občania právo na primerané zabezpečenie v starobe a pri nespôsobilosti na prácu, ako aj pri strate živiteľa. Podrobnosti o tomto práve ustanoví zákon. Pre zabezpečenie vojakov v starobe je týmto zákonom zákon č. 114/1998 Z. z. o sociálnom zabezpečení vojakov a v nadväznosti na znenie jeho § 59 zákon o zvýšení výsluhových príspevkov a výsluhových dôchodkov zo sociálneho zabezpečenia vojakov.

	V dôsledku neprijatia zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002, ktorý nadväzuje na zákon o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia môže dôjsť k ohrozeniu základných práv značnej skupiny občanov. Preto sa navrhuje, aby zákon o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002 bol v Národnej rade Slovenskej republiky prerokovaný v skrátenom legislatívnom konaní podľa § 89 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky.